## Pravilnik o izmjenama i dopunama Pravilnika o radnom vremenu članova posade zrakoplova

### NN 39/2010 (1.4.2010.), Pravilnik o izmjenama i dopunama Pravilnika o radnom vremenu članova posade zrakoplova

MINISTARSTVO MORA, PROMETA  I INFRASTRUKTURE

1005

Na temelju članka 142. točka 3. Zakona o zračnom prometu (»Narodne novine«, br. 69/09) ministar mora, prometa i infrastrukture, donosi

PRAVILNIK

O IZMJENAMA I DOPUNAMA PRAVILNIKA O RADNOM VREMENU ČLANOVA POSADE ZRAKOPLOVA

Članak 1.

U Pravilniku o radnom vremenu članova posade zrakoplova (»Narodne novine«, broj 126/09), članak 1. mijenja se i glasi:

»Ovim Pravilnikom propisuje se radno vrijeme i vrijeme leta, trajanje dežurstva i prijevoza, dužina dnevnog, tjednog i godišnjeg odmora, broj uzlijetanja i slijetanja, te zdravstvene i mjere zaštite na radu u svezi s obavljanjem dužnosti mobilnog osoblja u civilnom zrakoplovstvu (u daljnjem tekstu: članova posade zrakoplova) u komercijalnom zračnom prijevozu.«

Članak 2.

U članku 2. točki 12. ispred riječi »zrakoplov« dodaje se riječ »civilni«.

Članak 3.

(1) U članku 6. stavku 1. riječ »Zajednice« zamjenjuje se riječima »Europskog zajedničkog zračnog prostora«.

(2) Stavak 4. briše se.

Članak 4.

(1) U članku 9. stavku 3. riječ »ranije« zamjenjuje se riječima »prije javljanja na dužnost«.

(2) Stavak 7. briše se.

(3) Stavci 8., 9. i 10. postaju stavci 7., 8. i 9.

Članak 5.

U članku 18. stavku 2. točka (a) mijenja se i glasi:

»(a) za obvezu dežurstva, kada je posada obaviještena o javljanju na dužnost trostruko ili više vremena od minimalno propisanog vremena javljanja na dužnost,«

Članak 6.

Članak 20. mijenja se i glasi:

»(1) Agencija može privremeno odobriti odstupanja od odredaba ovoga Pravilnika preuzetih iz Pododjeljka Q Uredbe 3922/1991 i njezinih amandmana, sadržanih u Pravilniku iz članka 30. stavka 2. ovoga Pravilnika, uz konzultacije sa zainteresiranim stranama. Zračni prijevoznik, u tom slučaju, mora Agenciji pružiti dokaze o odgovarajućem operativnom iskustvu i uzimajući u obzir druge relevantne faktore dokazati uspostavu prihvatljive razine sigurnosti.

(2) Odstupanja od stavka 1. ovoga članka zračni prijevoznik mora pohraniti u svojim evidencijama i tretirati na odgovarajući način.

(3) Agencija može, bez vremenskog ograničenja, odobriti odstupanja od odredaba ovoga Pravilnika koje se ne temelje na Pod-odjeljku Q Uredbe 3922/1991 i njezinih amandmana, sadržanih u Pravilniku iz članka 30. stavka 2. ovoga Pravilnika. Zračni prijevoznik, u tom slučaju, mora Agenciji obrazložiti razloge zahtjeva za izuzećem.«

Članak 7.

U članku 22. stavak 1. mijenja se i glasi:

»(1) Zračni prijevoznik mora osigurati da članovi posade zrakoplova na početku radnog odnosa kod njega imaju pravo na, za njih, besplatan zdravstveni pregled i nakon toga u redovitim intervalima za članove letačke posade jednom godišnje, a za članove kabinske posade svake dvije godine.«

Članak 8.

Članci 24. do 26. brišu se.

Članak 9.

Članak 28. mijenja se i glasi:

»(1) Dodaci 1 do 4 tiskani su uz ovaj Pravilnik i čine njegov sastavni dio.

(2) Dodatke iz stavka 1. ovoga članka čine:

a) Dodatak 1: izvještaj o korištenju diskrecijskog prava zapovjednika zrakoplova o produženju vremena letačke dužnosti i/ili vremena leta;

b) Dodatak 2: izvještaj o korištenju diskrecijskog prava zapovjednika zrakoplova o skraćenju vremena;

c) Dodatak 3: zapis o vremenima letenja i dužnosti;

d) Dodatak 4: Direktiva Vijeća 2000/79/EZ od 27. studenoga 2000. koja se odnosi na Europski sporazum o organizaciji radnog vremena mobilnog osoblja u civilnom zrakoplovstvu koji su zaključile Udruga europskih zračnih prijevoznika (Association of European Airlines – AEA), Udruženja europskih radnika u prometu – ETF), Europska udruga osoblja pilotskih kabina (European Cockpit Association (ECA)), Udruga europskih regionalnih zračnih prijevoznika (European Regions Airline Association – ERA), te Međunarodna udruga zračnih prijevoznika (International Air Carrier Association – IACA).«

Članak 10.

Članak 30. stavak 2. mijenja se i glasi:

»(2) Nakon njegovog stupanja na snagu, neće se primjenjivati odredbe ovoga Pravilnika koje su u suprotnosti s odredbama Pododjeljka Q Uredbe 3922/1991 i njezinih amandmana, sadržanih u Pravilniku o usklađivanju tehničkih propisa i upravnih postupaka u području civilnog zrakoplovstva (»Narodne novine«, broj 117/09).«

Članak 11.

Iza Dodatka 3. dodaje se novi Dodatak 4, koji glasi:

»DODATAK 4

Direktiva Vijeća 2000/79/EZ

od 27. studenoga 2000.

koja se odnosi na Europski sporazum o organizaciji radnog vremena mobilnog osoblja u civilnom zrakoplovstvu koji su zaključile Udruga europskih zračnih prijevoznika (Association of European Airlines – AEA), Udruženja europskih radnika u prometu – ETF), Europska udruga osoblja pilotskih kabina (European Cockpit Association (ECA)), Udruga europskih regionalnih zračnih prijevoznika (European Regions Airline Association – ERA), te Međunarodna udruga zračnih prijevoznika (International Air Carrier Association – IACA)

(Tekst od važnosti za Europski gospodarski prostor)

VIJEĆE EUROPSKE UNIJE,

uzimajući u obzir Ugovor o osnivanju Europske zajednice, a posebno njegov članak 139. stavak 2.,

uzimajući u obzir prijedlog Komisije,

budući da:

(1) u skladu s člankom 139. stavkom 2. Ugovora, uprava i radnici mogu zajednički zatražiti da se sporazumi sklopljeni na razini Zajednice provedu odlukom Vijeća na prijedlog Komisije;

(2) je Vijeće donijelo Direktivu 93/104/EZ[[1]](#footnote-29081-1) o određenim aspektima organizacije radnog vremena. Civilno zrakoplovstvo je jedan od sektora i djelatnosti koje su isključene iz opsega te Direktive. Europski parlament i Vijeće su donijeli Direktivu 2000/34/EZ kojom se donose izmjene i dopune Direktive 93/104/EZ kako bi se obuhvatili sektori i djelatnosti koji su ranije bili isključeni;

(3) se Komisija, u skladu s člankom 138. stavkom 2. Ugovora, savjetovala s upravom i radnicima o mogućem smjeru djelovanja Zajednice s obzirom na sektore i djelatnosti koje su isključene iz Direktive 93/104/EZ;

(4) je Komisija nakon toga savjetovanja smatrala da je djelovanje Zajednice poželjno te se ponovno savjetovala s upravom i radnicima na razini Zajednice o sadržaju planiranoga prijedloga, u skladu s člankom 138. stavkom 3. Ugovora;

(5) Udruga europskih zračnih prijevoznika (AEA), Udruženje europskih radnika u prometu (ETF), Europska udruga osoblja pilotskih kabina (ECA), Udruga europskih regionalnih zračnih prijevoznika (ERA) i Međunarodna udruga zračnih prijevoznika (IACA) obavijestili Komisiju da žele započeti pregovore u skladu s člankom 138. stavkom 4. Ugovora;

(6) su navedene organizacije 22. ožujka 2000. sklopile Europski sporazum o organizaciji radnog vremena mobilnoga osoblja u civilnom zrakoplovstvu;

(7) su u tom Sporazumu stranke uputile zajednički zahtjev Komisiji za provedbu Sporazuma odlukom Vijeća na prijedlog Komisije, u skladu s člankom 139. stavkom 2. Ugovora;

(8) su, što se tiče organizacije radnog vremena mobilnoga osoblja u civilnom zrakoplovstvu, u ovoj Direktivi i u Sporazumu utvrđeni specifičniji zahtjevi u smislu članka 14. Direktive 93/104/EZ;

(9) su prema definiciji iz članka 2. stavka 7. Direktive 93/104/EZ mobilni radnici zaposleni kao članovi putujućeg ili zrakoplovnog osoblja u poduzeću koje se bavi prijevozom putnika ili robe u cestovnom, zračnom ili riječnom prometu;

(10) je, u smislu članka 249. Ugovora, Direktiva primjeren instrument za provedbu Sporazuma;

(11) s obzirom na visok stupanj integracije sektora civilnoga zrakoplovstva i uvjete tržišnoga natjecanja koji ondje vladaju, države članice ne mogu u potpunosti ostvariti ciljeve ove Direktive u pogledu zaštite zdravlja i sigurnosti radnika te je stoga potrebno djelovanje na razini Zajednice, u skladu s načelom supsidijarnosti utvrđenim u članku 5. Ugovora. Ova Direktiva ne prelazi mjeru koja je nužna za ostvarenje tih ciljeva;

(12) ova Direktiva, kao i slične direktive iz područja socijalne politike, državama članicama ostavlja slobodu da izraze iz Sporazuma koji ondje nisu izričito definirani definiraju u skladu s vlastitim zakonima i praksama, s time da te definicije moraju biti spojive s odredbama Sporazuma;

(13) je Komisija svoj prijedlog direktive izradila u skladu s priopćenjem od 20. svibnja 1998. pod naslovom »Prilagođavanje i promicanje socijalnoga dijaloga na razini Zajednice«, uzimajući u obzir reprezentativnost stranaka potpisnica i zakonitost svake od klauzula Sporazuma. Stranke potpisnice su zajedno dovoljno reprezentativne za zrakoplovno osoblje poduzeća koje se bavi prijevozom putnika odnosno robe u civilnom zrakoplovstvu;

(14) je Komisija svoj prijedlog direktive izradila u skladu s člankom 137. stavkom 2. Ugovora, koji predviđa da direktive u području socijalne politike trebaju »izbjegavati uvođenje administrativnih, financijskih i zakonskih ograničenja koja bi mogla kočiti osnivanje i razvoj malih i srednjih poduzeća«;

(15) se u ovoj Direktivi i u Sporazumu utvrđuju minimalni standardi. Države članice i/ili uprava i radnici mogu zadržati ili uvesti povoljnije odredbe;

(16) provedba ove Direktive ne bi smjela služiti kao opravdanje za bilo kakav pomak unazad u odnosu na postojeće stanje u državama članicama;

(17) je Komisija obavijestila Europski parlament, Gospodarski i socijalni odbor i Odbor regija i poslala im tekst svoga prijedloga direktive u koji je uključen Sporazum;

(18) je Europski parlament 3. listopada 2000. donio Rezoluciju o okvirnom sporazumu socijalnih partnera;

(19) se provedbom Sporazuma doprinosi ostvarivanju ciljeva iz članka 136. Ugovora,

DONIJELO JE OVU DIREKTIVU:

Članak 1.

Ova se Direktiva donosi u svrhu provedbe Europskog sporazuma o organizaciji radnog vremena mobilnog osoblja u civilnom zrakoplovstvu koji su zaključile Udruga europskih zračnih prijevoznika (Association of European Airlines – AEA), Udruženja europskih radnika u prometu – ETF), Europska udruga osoblja pilotskih kabina (European Cockpit Association (ECA)), Udruga europskih regionalnih zračnih prijevoznika (European Regions Airline Association – ERA), te Međunarodna udruga zračnih prijevoznika (International Air Carrier Association – IACA).

Tekst Sporazuma sadržan je u Prilogu.

Članak 2.

1. Države članice mogu zadržati odnosno uvesti povoljnije odredbe od onih koje su utvrđene u ovoj Direktivi.

2. Provedba ove Direktive se ni u kom slučaju ne smije smatrati dovoljnim opravdanjem za smanjenje opće razine zaštite radnika u područjima obuhvaćenim ovom Direktivom. Ovo ne dovodi u pitanje prava država članica i/ili uprave i radnika da u slučaju promjene okolnosti utvrde drukčija zakonodavna, regulatorna odnosno ugovorna rješenja u odnosu na ona koja postoje u trenutku donošenja ove Direktive, pod uvjetom da pritom poštuju minimalne standarde utvrđene u ovoj Direktivi.

Članak 3.

Države članice će donijeti potrebne zakone i druge propise kako bi se uskladile s ovom Direktivom najkasnije do 1. prosinca 2003. ili će se pobrinuti da uprava i radnici najkasnije do toga datuma sporazumom uvedu potrebne mjere. Države članice će poduzeti sve potrebne mjere kako bi u svakom trenutku mogle zajamčiti rezultate predviđene ovom Direktivom. One će o tome odmah obavijestiti Komisiju.

Kad države članice budu donosile ove mjere, te će mjere prilikom njihove službene objave sadržavati uputu na ovu Direktivu ili će se uz njih navesti takva uputa. Načine toga upućivanja predvidjet će države članice.

Članak 4.

Ova Direktiva stupa na snagu na dan objave u Službenom listu Europskih zajednica.

Članak 5.

Ova je Direktiva upućena državama članicama.

Sastavljeno u Bruxellesu, 27. studenoga 2000.

                                                                              Za Vijeće

                                                                            Predsjednik

                                                                             É. GUIGOU

PRILOG

Europski sporazum o organizaciji radnog vremena mobilnog osoblja u civilnom zrakoplovstvu koji su zaključile Udruga europskih zračnih prijevoznika (Association of European Airlines – AEA), Udruženja europskih radnika u prometu – ETF), Europska udruga osoblja pilotskih kabina (European Cockpit Association (ECA)), Udruga europskih regionalnih zračnih prijevoznika (European Regions Airline Association – ERA), te Međunarodna udruga zračnih prijevoznika (International Air Carrier Association – IACA)

Uzimajući u obzir Ugovor o osnivanju Europske zajednice, a posebno njegov članak 138. i članak 139. stavak 2.,

uzimajući u obzir činjenicu da je u članku 139. stavku 2. Ugovora predviđeno da se sporazumi sklopljeni na europskoj razini mogu na zajednički zahtjev stranaka potpisnica provesti odlukom Vijeća na prijedlog Komisije,

uzimajući u obzir činjenicu da stranke potpisnice ovime podnose taj zahtjev,

uzimajući u obzir činjenicu da stranke potpisnice smatraju da odredbe ovoga Sporazuma predstavljaju »specifičnije zahtjeve« u smislu članka 14. Direktive Vijeća 93/104/EZ i da se odredbe te Direktive ne bi trebale primjenjivati,

STRANKE POTPISNICE SU SE SPORAZUMJELE:

Klauzula 1.

1. Sporazum se primjenjuje na radno vrijeme mobilnoga osoblja u civilnom zrakoplovstvu.

2. U njemu se utvrđuju specifičniji zahtjevi u pogledu organizacije radnog vremena mobilnoga osoblja u civilnom zrakoplovstvu, u smislu članka 14. Direktive Vijeća 93/104/EZ.

Klauzula 2.

1. »Radno vrijeme« je bilo koji period tijekom kojeg je djelatnik na poslu, na raspolaganju poslodavcu i kada obavlja aktivnosti ili dužnosti, u skladu s važećim propisima i/ili praksom.

2. »Mobilno osoblje u civilnom zrakoplovstvu« su članovi posade ukrcani u civilni zrakoplov, a koji su zaposleni kod zračnog prijevoznika sa sjedištem u Državi članici.

3. »Vrijeme leta« je vrijeme od trenutka kada zrakoplov započne kretanje sa svojeg parkirnog mjesta u svrhu polijetanja do trenutka potpunog zaustavljanja zrakoplova na određenom parkirnom položaju i gašenja svih motora..

Klauzula 3.

1. Mobilno osoblje u civilnom zrakoplovstvu ima pravo na plaćeni godišnji odmor u trajanju od najmanje četiri tjedna, u skladu s uvjetima za stjecanje prava na godišnji odmor i odobravanje godišnjeg odmora koji su predviđeni u nacionalnom zakonodavstvu i/ili praksi.

2. Najkraće vrijeme plaćenog godišnjeg odmora se ne smije zamijeniti novčanom naknadom, osim u slučaju prestanka radnog odnosa.

Klauzula 4.

1. (a) Mobilno osoblje u civilnom zrakoplovstvu ima pravo na besplatan zdravstveni pregled prije preuzimanja dužnosti i nakon toga u redovitim intervalima.

(b) Ako član mobilnog osoblja u civilnom zrakoplovstvu ima zdravstvene teškoće za koje je potvrđeno da su povezane s noćnim radom, on će, kad god je to moguće, biti premješten na druge mobilne ili nemobilne dnevne poslove za koje je sposoban.

2. Besplatno utvrđivanje zdravstvene sposobnosti iz stavka 1. točke (a) podliježe čuvanju liječničke tajne.

3. Besplatno utvrđivanje zdravstvene sposobnosti iz stavka 1. točke (a) može se obavljati u sklopu nacionalnoga zdravstvenog sustava.

Klauzula 5.

1. Mobilno osoblje u civilnom zrakoplovstvu će imati zaštitu zdravlja i zaštitu na radu, u skladu s prirodom njihovog posla.

2. Mobilnom osoblju u civilnom zrakoplovstvu moraju u svakom trenutku biti dostupne odgovarajuće zdravstvene službe ili objekti te službe ili objekti zaštite na radu vezane uz njihovu sigurnost i zdravlje.

Klauzula 6.

Poduzet će se potrebne mjere kako bi se osiguralo da poslodavac koji namjerava organizirati rad prema određenom obrascu uzme u obzir opće načelo prilagodbe rada radnicima.

Klauzula 7.

Nadležnim bi vlastima na njihov zahtjev trebalo pružiti informacije o posebnim obrascima rada mobilnoga osoblja u civilnom zrakoplovstvu.

Klauzula 8.

1. Radno vrijeme treba promatrati ne dovodeći u pitanje bilo kakvo buduće zakonodavstvo Zajednice o ograničenju vremena letačke dužnosti i ograničenja vremena dužnosti te uvjeta vezanih uz vrijeme odmora te u vezi s nacionalnim zakonodavstvom u tom području, koje bi trebalo uzeti u obzir kod svih povezanih pitanja.

2. Najveće dopušteno radno vrijeme u jednoj godini, uključujući i dio vremena dežurstva koji se uzima u obzir kod izračuna kumulativnih sati na dužnosti u skladu s primjenjivim zakonom, ne smije prelaziti 2000 sati, pri čemu je vrijeme leta ograničeno na 900 sati.

3. Najveće dopušteno radno vrijeme u jednoj godini se mora što ravnomjernije rasporediti tijekom godine.

Klauzula 9.

Ne dovodeći u pitanje klauzulu 3., mobilnom osoblju u civilnom zrakoplovstvu se uz prethodnu najavu moraju dati slobodni dani u kojima će biti oslobođeni od svih dužnosti i dežurstva kako slijedi:

(a) najmanje sedam lokalnih dana svakog kalendarskog mjeseca, u koje se može uračunati propisano obvezno vrijeme odmora;

(b) najmanje 96 lokalnih dana u svakoj kalendarskoj godini, u koje se može uračunati propisano obvezno vrijeme odmora.

Klauzula 10.

Stranke će preispitati gornje odredbe dvije godine nakon isteka roka za provedbu utvrđenog u odluci Vijeća kojom će se provesti ovaj Sporazum.

Bruxelles, 22. ožujka 2000.

Udruga europskih zračnih prijevoznika (AEA)

Karl-Heinz Neumeister,

glavni tajnik

Manfred Merz,

podpredsjedatelj Odbora za socijalna pitanja AEA-e, predsjedatelj pregovaračkog tima

Udruženje europskih radnika u prometu (ETF)

Brenda O’Brien,

pomoćnica glavnog tajnika

Betty Lecouturier,

predsjednica, Odbor za kabinsko osoblje

Bent Gehlsen,

član pregovaračke skupine, Odbor za kabinsko osoblje

Europska udruga osoblja pilotskih kabina (ECA)

kapetan Francesco Gentile,

predsjedatelj

kapetan Bill Archer,

podpredsjedatelj

Giancarlo Crivellaro,

glavni tajnik

Udruga europskih regionalnih zračnih prijevoznika (ERA)

Mike Ambrose,

ravnatelj Opće uprave

Međunarodna udruga zračnih prijevoznika (IACA)

Marc Frisque,

ravnatelj Opće uprave

Allan Brown,

ravnatelj, Odjel za politiku zračnog prometa i zrakoplovnu industriju«

Članak 12.

Ovaj Pravilnik stupa na snagu danom objave u »Narodnim novinama«.

Klasa: 011-01/10-05/9

Urbroj: 530-09-10-05

Zagreb, 5. ožujka 2010.

Ministar
mora, prometa i infrastrukture
Božidar Kalmeta, v. r.

[[1](#footnote-29081-1-backlink)] SL L 307, 13. 12. 1993., str. 18. Direktiva čije su posljednje izmjene i dopune sadržane u Direktivi 2000/34/EZ (SL L 195, 1. 8. 2000., str. 41.).

Pravilnik, NN 39/2010-1005